**Категоризиране на туристически обекти (места за настаняване клас „А” и клас „Б”)**

**Изисквания и условия**

**Хотелиерство** може да извършва лице, което:

а) е търговец по смисъла на Търговския закон или е юридическо лице, което има право по силата на друг закон да извършва стопанска дейност, включително по законодателството на друга държава – членка на Европейския съюз и на държава – страна по Споразумението за Европейското икономическо пространство, или на Конфедерация Швейцария;

б) не е в производство по несъстоятелност или в ликвидация;

в) има персонал с изискуемото образование и езикова квалификация, като за управленския персонал се изисква и стаж.

г) разполага със собствен, нает или ползван на друго основание обект, в който ще се извършва хотелиерство.

**Хотелиерство в стаи за гости, апартаменти за гости и къщи за гости** може да извършва**и лице, което не е търговец** по смисъла на Търговския закон, включително когато те са част от обитаваното от него жилище в жилищна сграда. В тези случаи **стаите за гости и апартаментите за гости, ако не са категоризирани, се регистрират** при условия и по ред, определени с Наредба.

След датата на влизане в сила на Закон за изменение и допълнение на Закона за туризма (обн. в ДВ, бр. 17 от 25.02.2020 г.), кметът на община Видин или оправомощени от него лица извършват **регистрация на места за настаняване клас „В” (стаи за гости или апартаменти за гости).**

**Начин на заявяване на услугата. Документи:**

Лицето, което ще извършва **хотелиерство** в места за настаняване, или упълномощено от него лице подава до кмета на община Видин чрез деловодството заявление-декларация за категоризиране на обекта.

1.В заявление-декларацията се декларират най-малко:

а) наименованието на лицето, както и името на местата за настаняване, адрес; телефон/факс и адрес на електронна поща, ако разполага с такива; в противен случай се изписват имената на упълномощеното лице и неговите телефон/факс и адрес на електронна поща;

б) ЕИК и/или основанието, на което лицето има право по силата на друг закон да извършва стопанска дейност, включително по законодателството на друга държава – членка на Европейския съюз, и на държава – страна по Споразумението за Европейското икономическо пространство, или на Конфедерация Швейцария;

в) че лицето не е в ликвидация – за лицата, които не са търговци;

г) професионалната и езиковата квалификация на персонала в обекта;

д) обстоятелства, свързани с образованието или с професионалната квалификация, стаж в туризма и езиковата квалификация на управителя на туристическия обект съгласно изискванията на Наредбата към Закон за туризма;

е) че лицето има право да извършва дейност в обекта, като се посочват индивидуализиращи данни за документа за ползване в зависимост от вида му, а когато документът за ползване подлежи на вписване, се посочват акт, том и година и службата по вписванията, в която е вписан;

2. Към заявление-декларацията се прилагат:

а) копие от документа за ползване на обекта, представляващ място за настаняване, когато обектът не е собствен на заявителя и не подлежи на вписване;

б) изрично пълномощно, когато заявление-декларацията се подава от пълномощник.

Лицето, което ще извършва настаняване в **къщи за гости**, или упълномощено от него лице подава до кмета на общината заявление-декларация по образец. Заявление-декларацията трябва да отговаря на следните изисквания:

1. В заявление-декларацията се декларират най-малко:

а) наименованието на лицето, както и името на местата за настаняване – къщи за гости, адрес; телефон/факс и адрес на електронна поща, ако разполага с такива; в противен случай се изписват имената на упълномощеното лице и неговите телефон/факс и адрес на електронна поща;

б) че лицето има право да извършва дейност в обекта, в случай че това лице е различно от собственика на обекта, като се посочват индивидуализиращи данни за документа за ползване в зависимост от вида му, а ако същият подлежи на вписване, се посочват акт, том и година и службата по вписванията, в която е вписан;

2. Към заявление-декларацията се прилагат:

а) копие от документа за ползване на обекта, ако не е собствен и не подлежи на вписване;

б) изрично пълномощно, когато заявление-декларацията се подава от пълномощник.

**Категоризиране:**

Кметът на община Видин, в качеството си на категоризиращ орган, определя по предложение от оправомощени от него длъжностни лица, категорията на места за настаняване:

**Клас „А”:**

- хотели – категория „една звезда“ и „две звезди“

**Клас „Б”:**

- мотели – категория „една звезда“, „две звезди“ и „три звезди“;

- семейни хотели – категория „една звезда“, „две звезди“ и „три звезди“

- хостели – категория „една звезда“, „две звезди“ и „три звезди“

- пансиони – категория „една звезда“ и „две звезди“ звезди

- почивни станции – категория „една звезда“, „две звезди“ и „три звезди“

- къщи за гости – категория „една звезда“, „две звезди“ и „три звезди“

- бунгала – категория „една звезда“, „две звезди“ и „три звезди“

- къмпинги – категория „една звезда“, „две звезди“ и „три звезди“

- прилежащите заведения за хранене и развлечения, към категоризираните от него места за настаняване

**Заведенията за хранене и развлечения, прилежащи към местата за настаняване, могат да получат категория, различна от тази на мястото за настаняване, като разликата между тях е не повече от една звезда.**

**Процедура:**

Постъпилите заявления-декларации, с приложени документи за категоризиране на заведения за хранене и развлечения се разглеждат в 14-дневен срок от постъпването им от длъжностните лица, определени със заповед на кмета на община Видин. След като констатират, че представените документи съответстват на изискванията, посочени по-горе, те се произнасят с мотивирано предложение до кмета на общината или оправомощено от него лице да открие процедурата по категоризиране на туристическия обект и да издаде заповед за откриване на процедура по категоризиране валидно за срок 3 месеца.

\*В случай, че длъжностните лица, констатират непълнота или нередности в представените документи, заявителят следва да ги отстрани в 14-дневен срок от уведомяването му за тях.

\*Ако в указания срок за отстраняване на непълнотите, те не бъдат отстранени, кметът на общината със заповед отказва определяне на вид и категория на обекта.

**При издаване на заповед за отказ за определяне на вида и категорията на обекта заявителят няма право да подаде ново заявление-декларация в срок 6 месеца от влизането в сила на заповедта за отказ.**

Проверките на място се извършват от експертна работна група в състав най-малко трима души. За проверката се съставя констативен протокол, който съдържа предложение за определяне или за отказ за определяне на вид и категория на туристическия обект.

Определянето на категорията на места за настаняване и заведения за хранене и развлечения се извършва в срок до три месеца от датата на откриване на процедура за категоризиране със заповед на кмета по предложение на ОЕККТО.

На категоризираните туристически обекти се издава унифицирана категорийна символика, включваща удостоверение и табела. В 14-дневен срок от датата на заповедта на кмета на общината за определяне на категория на обекта се издава категорийната символика**. Срокът на издаденото удостоверение на туристическите обекти е 5 години.** Категоризираните туристически обекти и лицата, извършващи дейността в тях, се вписват в Националния туристически регистър.